Ma is bevásárolt az MNB: újabb 40 milliárdnyi állampapír került a jegybankhoz
Újabb 40 milliárd forintnyi államkötvényt vásárolt kedden az MNB, mely aukción a múlt hetihez hasonlóan a 2031-es, 2038-as és 2041-es papírokból vásárolt, legtöbbet a legrövidebből.
A múlt heti aukcióhoz hasonlóan ezúttal is a 2031/A, 2038/A és 2041/A sorozatokra hirdetett meg kötvényvásárlási aukciót az MNB. Végül a 2031-es kötvény esetében az 57,9 milliárd forintnyi benyújtott ajánlatból 37 milliárdot elfogadott. A 2038/A papír esetében a 14,3 milliárdnyi kínálatból 2 milliárdot fogadtak el, míg a 2041-es papírból egymilliárd forintnyit vásárolt a jegybank 6,4 milliárdos kínálat mellett.
A 2031-es papír súlyozott átlaghozama 2,41% volt az aukción, ez 7 bázisponttal volt magasabb a múlt hetinél és 3 bázisponttal a hétfői másodpiaci referenciahozamnál. A 2038/A kötvényt 2,75%-os átlagos hozam mellett vette meg a jegybank, a múlt heti aukción ez még 4 bázisponttal alacsonyabb volt, míg a 2041/A papír esetében a 2,93%-os súlyozott átlaghozam 4 bázispontos emelkedést jelentett.
A mostani vásárlásokkal a 2041-es és 2038-as papír esetében továbbra is közel van az önmaga által meghatározott 33%-os felső limithez az MNB, de a 2031-es sorozat esetében is 25% felett jár. Vagyis a közeljövőben ha tovább akarnak vásárolni, akkor el kell mozdulniuk a még rövidebb papírok felé, adja magát a 2030/A, melyből több mint ezer milliárd forintnyi van a piacon, aminek mindössze 6,7%-a van a jegybanknál.
Címlapkép: Getty Images
MNB, hozam, kötvény, állampapír, QE